*Proiect*

**GUVERNUL REPUBLICII MOLDOVA**

 **HOTĂRÂRE nr. \_\_\_\_\_\_\_**

 **din \_\_\_\_ \_\_\_\_\_\_\_\_\_\_\_\_2022**

**cu privire la aprobarea proiectului de lege**

**pentru modificarea Legii nr.845/1992 cu privire la**

**antreprenoriat și întreprinderi**

Guvernul **HOTĂRĂŞTE:**

Se aprobă și se prezintă Parlamentului spre examinare proiectul de lege pentru modificarea Legii nr.845/1992 cu privire la antreprenoriat și întreprinderi.

**PRIM-MINISTRU Natalia GAVRILIȚA**

**Contrasemnează:**

 **Ministerul economiei Sergiu GAIBU**

**Ministrul finanțelor Dumitru BUDIANSCHI**

**Ministrul justiției Sergiu LITVINENCO**

*Proiect*

**L E G E**

**pentru modificarea Legii nr.845/1992 cu privire la**

**antreprenoriat și întreprinderi**

Parlamentul adoptă prezenta lege organică.

**Art. I.** – Legea nr.845/1992 cu privire la antreprenoriat și întreprinderi (Monitorul Oficial al Republicii Moldova, 1994, nr.2, art.33), cu modificările ulterioare, se completează cu Capitolul VI2 după cum urmează:

**„Capitolul VI2**

**ÎNTREPRINDEREA CU STATUT DE MONOPOL FISCAL**

**Articolul 366.** Întreprinderea cu statut de monopol fiscal

**1.** Monopol fiscal este statutul atribuit de Guvern unei întreprinderi sau grup de întreprinderi pentru a desfășura în exclusivitate o activitate economică aferentă unor bunuri, servicii, grup de bunuri sau grup de servicii.

**2.** Se consideră întreprindere cu statut de monopol fiscal întreprinderea căreia Guvernul i-a atribuit statutul de monopol fiscal.

**3.** Statutul de monopol fiscal al unei întreprinderi oferă dreptul exclusiv doar pentru activitatea economică aferentă bunurilor, serviciilor, grupurilor de bunuri sau grupurilor de servicii definite de Guvern la momentul atribuirii statutului de monopol fiscal întreprinderii respective.

**4.** Statutul de monopol fiscal poate să-l dețină doar întreprinderea (persoana juridică, întreprindere de stat sau societatea comercială) cu capital majoritar public. În cazul în care cota de capital public devine minoritară, din acel moment, întreprinderea pierde statutul de monopol fiscal și toate drepturile exclusive atribuite prin statutul de monopol fiscal devin nule.

**Articolul 367.** Condiții pentru atribuirea statutului de monopol fiscal unei întreprinderi:

**1.** Pot obține statut de monopol fiscal entitățile specificate la articolul 366 punctul 4, care îndeplinesc cumulativ următoarele condiții:

a) desfășoară activități pentru care este desemnat statutul de monopol fiscal, însă aceste activități nu sunt facultative, ocazionale sau complementare activități de bază;

b) dispun de capacități tehnice, utilaje, aplică tehnologii performante în domeniul activităților cuprinse de statutul de monopol fiscal.

**2.** În cadrul întreprinderii cu statut de monopol fiscal:

a) se implementează mecanisme stabilite de Guvern pentru asigurarea eficienței administrării și monitorizării interne și externe;

b) se asigură respectarea strictă a legislației fiscale;

c) se asigură atingerea scopului de bază de obținere a veniturilor pentru stat și scopurilor complementare din domeniul social, de mediu sau alt domeniu de interes public;

**3.** Statutul de monopol fiscal este atribuit întreprinderii sau grupului de întreprinderi de către Guvern, la propunerea Comisiei Naționale pentru Monopol Fiscal.

**4.** Statutul de monopol fiscal nu scutește întreprinderea de obligația de a deține actele permisive prevăzute de lege.

**5.** Modul și procedura de atribuire și retragere a statutului de monopol fiscal se stabilesc de Guvern.

**Articolul 368.** Comisia Națională pentru Monopol Fiscal

**1.** Comisia Națională pentru Monopol Fiscal (în continuare *– Comisia*) este un organ colegial, care se instituie de către Guvern și exercită următoarele atribuții:

a) evaluează necesitatea de constituire a monopolului fiscal pe anumite domenii de activități;

b) identifică și propune Guvernului lista potențialelor întreprinderi cărora le poate fi atribuit statutul de monopol fiscal.

**2.** Comisia este alcătuită dintr-un număr impar de membri, din care unul este Președinte, reprezentant al Ministerului Finanțelor, iar ceilalți reprezintă în număr egal: (i) ai autorităților publice din domeniu și (ii) ai organizațiilor necomerciale și societății civile.

**3.** Modul de constituire, organizare și funcționare a Comisiei, componența nominală a acesteia se stabilesc de Guvern”.

**Art. II.** – (1) Prezenta lege intră în vigoare la data publicării în Monitorul Oficial al Republicii Moldova.

(2) Guvernul, în termen de 2 luni de la data publicării prezentei legi, va aproba actele normative necesare pentru punerea în aplicare a acesteia.

 **Președintele Parlamentului Igor GROSU**